
Text rozhodnutia
Súd: Krajský súd Bratislava Spisová značka: 11CoP/473/2014 Identifikačné číslo súdneho spisu: 1414213749 Dátum vydania rozhodnutia: 10. 10. 2014 Meno a priezvisko sudcu, VSÚ: JUDr. Katarína Štrignerová ECLI: ECLI:SK:KSBA:2014:1414213749.1 Uznesenie Krajský súd v Bratislave vo veci starostlivosti o maloleté dieťa: S. C., W.. XX.XX.XXXX, bytom u matky, zastúpený kolíznym opatrovníkom Úradom práce sociálnych vecí a rodiny Bratislava, Vazovova 7/A, dieťa rodičov: R. U., M. F. F., V. XX, M..Č.. F. G. S., E. X/A, F., a S.V. C., M. F. F., C. XX, V. E.: G. C., T. W. XX, F., o návrhu matky na nariadenie predbežného opatrenia určením výživného na maloleté dieťa, na odvolanie otca proti uzneseniu Okresného súdu Bratislava IV zo dňa 27.08.2014, č.k. 13P 219/2014-7, jednohlasne ( pomerom hlasov 3:0) takto r o z h o d o l : Odvolanie otca sa o d m i e t a. o d ô v o d n e n i e : Okresný súd Bratislava IV uznesením zo dňa 27.08.2014, č.k. 13P 219/2014-7 nariadil predbežné opatrenie, ktorým uložil povinnosť otcovi platiť výživné na maloletého S. C.V., W.. XX.XX.XXXX v sume XX € mesačne od 27.08.2014 do 25-teho dňa v mesiaci vopred k rukám matky. Vo zvyšku návrh matky na nariadenie predbežného opatrenia zamietol. Súd prvého stupňa takto rozhodol, keď s poukazom na obsahu spisu mal za to, že boli splnené zákonné predpoklady na nariadenie predbežného opatrenia spočívajúce v predbežnom určení výživného na maloletého, nakoľko jeho výživa je ohrozená. Pri rozhodovaní vychádzal zo skutočností, že rodičia maloletého nežijú v spoločnej domácnosti, otec podľa vyjadrenia matky od 10.03.2014 prispel na výživu maloletého dieťaťa len raz, a to vo výške XX €, žiadnym iným spôsobom sa na výžive maloletého nepodieľa, náklady súvisiace s osobnou starostlivosťou o maloleté dieťa tak znáša a zabezpečuje výhradne matka, ktorej príjem t.č. pozostáva len z rodičovského príspevku a prídavkov na deti vo výške XXX € mesačne. Pokiaľ ide o výšku výživného, túto súd ustálil na sumu XX € mesačne, majúc za to, že určená suma je dostatočná na zabezpečenie základných potrieb a výživy maloletého v nevyhnutnej miere. Poukázal na to, že na Okresnom súde Bratislava IV od 15.08.2014 prebieha aj konanie o úpravu výkonu rodičovských práv a povinností k maloletému pod sp.zn. 13P 207/2014, v rámci ktorého konania súd bude vykonávať dokazovanie, na základe ktorého bude môcť určiť výživné na maloletého v súlade s potrebami maloletého a na základe schopností a možností oboch rodičov. Vec právne posúdil podľa § 74 ods. 1, § 75 ods. 6. 8 O.s.p.. Proti tomuto uzneseniu v zákonnej lehote podal odvolanie otec maloletého, ktorý s určením výživného nesúhlasil, pre nedostatočnú starostlivosť matky o maloletého navrhol tohto umiestniť do detského domova. Skôr ako odvolací súd pristúpil k vecnému preskúmaniu napadnutého uznesenia zaoberal sa včasnosťou podaného odvolania. Odvolanie v zmysle § 201 O.s.p. je riadny opravný prostriedok, ktorým možno napadnúť rozhodnutie súdu prvého stupňa, pokiaľ to zákon výslovne nevylučuje. K podaniu odvolania je procesne legitimovaný účastník konania. Pre splnenie podmienky včasnosti podania odvolania je potrebné, aby odvolanie bolo podané v zákonnom stanovenej lehote ( § 204 O.s.p. ). Dĺžka lehoty na podanie odvolania je rovnaká a nie je závislá od formy, akou súd prvého stupňa vo veci rozhodol ( rozsudkom alebo uznesením ). Lehota na podanie odvolania je pätnásťdňová, jej plynutie sa počíta od doručenia rozhodnutia. Lehota na podanie odvolania je lehotou zákonnou a nie je možné ju predĺžiť ani skrátiť. Ide zároveň o lehotu procesnú, čo znamená, že stačí, ak je odvolanie posledný deň odvolacej lehoty podané na súde alebo sa odovzdá orgánu, ktorý má povinnosť ho doručiť ( § 57 ods. 3 O.s.p. ). V danej veci podľa obsahu spisu napadnuté uznesenie súdu prvého stupňa bolo otcovi doručené dňa 09.09.2014, prevzatie uznesenia otec potvrdil svojim podpisom. Lehota na podanie odvolania začala otcovi plynúť dňa 10.09.2014 a uplynula dňa 24.09.2014, ktorý deň pripadol na pracovný deň. Odvolanie proti predmetnému uzneseniu otec podal osobne na súd prvého stupňa dňa 25.09.2014. Tým, že otec podal odvolanie po uplynutí zákonom stanovenej odvolacej lehoty, odvolací súd odvolanie otca bez vecného preskúmania správnosti napadnutého uznesenia súdu prvého stupňa ako oneskorene podané podľa § 218 ods. 1 písm. a/ O.s.p. odmietol. Poučenie: Proti tomuto uzneseniu nie je odvolanie prípustné.

